Y Gwasanaeth Iechyd Gwladol, Cymru Enwi, cychwyn a dehongli 1 1 Enw’r Gorchymyn hwn yw Gorchymyn Iechyd a Gofal Digidol Cymru (Sefydlu ac Aelodaeth) 2020. 2 Daw’r Gorchymyn hwn i rym ar 30 Rhagfyr 2020. 3 Yn y Gorchymyn hwn— ystyr “data gwasanaethau iechyd” (“ health service data ”) yw data a brosesir ar gyfer darparu neu hybu gwasanaethau o dan y Ddeddf neu mewn cysylltiad â darparu neu hybu gwasanaethau o’r fath; ystyr “y Ddeddf” (“ the Act ”) yw Deddf y Gwasanaeth Iechyd Gwladol (Cymru) 2006; ystyr “fferyllydd cofrestredig” (“ registered pharmacist ”) yw person sydd wedi ei gofrestru’n fferyllydd yn Rhan 1 neu 4 o’r gofrestr a gynhelir o dan erthygl 19 o Orchymyn Fferylliaeth 2010 ; ystyr “IGDC” (“ DHCW ”) yw Iechyd a Gofal Digidol Cymru; ystyr “nyrs gofrestredig” (“ registered nurse ”) yw nyrs, bydwraig neu gydymaith nyrsio sydd wedi ei chofrestru neu ei gofrestru yn y gofrestr a gynhelir o dan erthygl 5 o Orchymyn Nyrsio a Bydwreigiaeth 2001 yn rhinwedd cymhwyster sy’n gymhwyster a gymeradwyir at ddibenion cofrestru yn y rhan berthnasol o’r gofrestr; ystyr “optometrydd” (“ optometrist ”) yw person sydd wedi ei gofrestru yn y gofrestr optometryddion a gynhelir o dan adran 7 o Ddeddf Optegwyr 1989 ; ystyr “platfformau, systemau a gwasanaethau digidol” (“ digital platforms, systems and services ”) yw caledwedd, meddalwedd a threfniadau eraill ar gyfer casglu, storio, prosesu, dadansoddi, defnyddio a lledaenu data gwasanaethau iechyd yn ddigidol; ystyr “proffesiynolyn gofal iechyd cofrestredig” (“ registered healthcare professional ”) yw person sydd wedi ei gofrestru ar y gofrestr a gynhelir gan y Cyngor Proffesiynau Iechyd a Gofal yn unol ag erthygl 5 o Orchymyn Proffesiynau Iechyd a Gwaith Cymdeithasol 2001 ; ystyr “swyddog clinigol” (“ clinical officer ”) yw swyddog sy’n broffesiynolyn gofal iechyd cofrestredig; ymarferydd meddygol cofrestredig; nyrs gofrestredig; fferyllydd cofrestredig; ymarferydd deintyddol; neu optometrydd; ystyr “ymarferydd deintyddol” (“ dental practitioner ”) yw person sydd wedi ei gofrestru o dan Ddeddf Deintyddion 1984 ; ystyr “ymarferydd meddygol cofrestredig” (“ registered medical practitioner ”) yw person sydd wedi ei gofrestru’n llawn o fewn yr ystyr a roddir i “fully registered person” yn Neddf Feddygol 1983 sy’n dal trwydded i ymarfer o dan y Ddeddf honno. Sefydlu IGDC 2 Mae Awdurdod Iechyd Arbennig o’r enw Iechyd a Gofal Digidol Cymru neu Digital Health and Care Wales wedi ei sefydlu. Swyddogaethau IGDC 3 Mae IGDC i arfer unrhyw swyddogaethau a gyfarwyddir gan Weinidogion Cymru mewn cysylltiad â— a darparu, dylunio, rheoli, datblygu a chyflenwi platfformau, systemau a gwasanaethau digidol; b casglu, dadansoddi, defnyddio a lledaenu data gwasanaethau iechyd; c darparu cyngor a chanllawiau i Weinidogion Cymru ynghylch gwella platfformau, systemau a gwasanaethau digidol; d cefnogi cyrff a phersonau a nodir mewn cyfarwyddydau a roddir gan Weinidogion Cymru i IGDC mewn perthynas â materion sy’n berthnasol i blatfformau, systemau a gwasanaethau digidol; e unrhyw fater arall er mwyn sicrhau y darperir neu yr hybir gwasanaethau o dan y Ddeddf. Aelodaeth IGDC 4 1 Aelodaeth IGDC yw— a cadeirydd; b is-gadeirydd; c dim mwy na 5 aelod nad ydynt yn swyddogion IGDC yn ychwanegol at y cadeirydd a’r is-gadeirydd; d dim mwy na 5 aelod sy’n swyddogion IGDC y mae rhaid iddynt gynnwys; i prif swyddog; ii swyddog cyllid; iii swyddog clinigol; e dim mwy na 3 aelod cyswllt nad ydynt yn gymwys i bleidleisio mewn unrhyw drafodion gan IGDC ac nad ydynt wedi eu cynnwys at ddibenion y cyfrifiad ym mharagraff (2). 2 Ni chaiff nifer yr aelodau sy’n swyddogion IGDC fod yn fwy na nifer yr aelodau nad ydynt yn swyddogion o’r fath. 3 Mae aelodau IGDC y cyfeirir atynt yn erthygl 4(1)(a),(b) ac (c) i’w hadnabod fel yr aelodau nad ydynt yn swyddogion. 4 Mae aelodau IGDC y cyfeirir atynt yn erthygl 4(1)(d) i’w hadnabod fel y swyddog-aelodau. 5 Mae aelodau IGDC y cyfeirir atynt yn erthygl 4(1)(e) i’w hadnabod fel yr aelodau cyswllt. Cyfarfodydd cyhoeddus 5 Mae Deddf Cyrff Cyhoeddus (Derbyn i Gyfarfodydd) 1960 i fod yn gymwys i IGDC. Vaughan Gething Y Gweinidog Iechyd a Gwasanaethau Cymdeithasol, un o Weinidogion Cymru 7 Rhagfyr 2020